የተመድ የፀጥታው ምክር ቤት የውጭ ኃይል በደቡብ ሱዳን ጣልቃ እንዲገባ ወሰነ
የተባበሩት መንግሥታት ድርጅት (ተመድ) የፀጥታው ምክር ቤት የደቡብ ሱዳንን ቀውስ ለመፍታት የውጭ ኃይል ጣልቃ እንዲገባ ወሰነ፡፡የተመድ የፀጥታው ምክር ቤት ይህንን ውሳኔ ያስተላለፈው ከኢጋድ ፕላስ ውሳኔ በኋላ ባለፈው ሳምንት መጨረሻ ነው፡፡በዋና ከተማዋ በጁባ እንዲሰፍር የተወሰነው የውጭ የፀጥታ ኃይል ዓላማ የዜጎችን ደኅንነት መጠበቅ፣ ዋነኛውን የፕሬዚዳንቱን ተቃዋሚ ዶ/ር ሪክ ማቻርና ሌሎች ተቃዋሚ ኃይሎችን ከማናቸውም ጥቃት ለመከላከል መሆኑን፣ የፀጥታ ምክር ቤቱ ግልጽ አድርጓል፡፡በዚህ ውሳኔ መሠረት የውጭ ሰላም አስከባሪ ኃይል ወደ ጁባ ሲሰማራ፣ እዚያ ከቆየው 12 ሺሕ የሰላም አስከባሪ ኃይል ጋር ተደምሮ ቁጥሩ ወደ 17 ሺሕ ከፍ ይላል፡፡ከሁለት ወር በፊት የአገሪቱ ምክትል ፕሬዚዳንት የነበሩት ዶ/ር ማቻር ለፕሬዚዳንት ሳልቫ ኪር ታማኝ የሆኑ የፀጥታ ኃይሎች ጥሰት እንደፈጸሙባቸው መዘገቡ ይታወሳል፡፡ ባለፈው ዓመት ተመሳሳይ ወር የተፈረመው ስምምነትም አደጋ ላይ ወድቆ ነበር፡፡ፕሬዚዳንት ሳልቫ ኪር በምክትል ፕሬዚዳንቱ ምትክ አዲስ ሰው የሾሙ ሲሆን፣ ኢጋድ ፕላስ ፕሬዚዳንቱ ውሳኔያቸውን እንዲቀለብሱ ማዘዙን መዘገባችን ይታወሳል፡፡ ኢጋድ አዲስና ከጎረቤት አገሮች የተውጣጣ ሰላም አስከባሪ ኃይል በተመድና በአፍሪካ ኅብረት ዕውቅና ወደ ዋና ከተማዋ እንዲሰማራም ወስኖ ነበር፡፡የደቡብ ሱዳን መንግሥት ውሳኔውን ስለመቀበሉ የተረጋገጠ ነገር የሌለ ሲሆን፣ በተቃዋሚነት የሚንቀሳቀሱት እነ ዶ/ር ማቻር ግን ውሳኔውን በደስታ ተቀብለውታል፡፡ አዲስ አበባ እንደሚመጡ ሲጠበቁ የነበሩት ዶ/ር ሪክ ማቻር ባለፈው ሳምንት ማጠናቀቂያ ሳይታሰብ ዴሞክራቲክ ኮንጎ ሪፐብሊክ ሸሽተው ገብተዋል፡፡ በተባበሩት መንግሥታት ድርጅት ድጋፍ ኮንጎ የገቡት ማቻር ሕይወታቸው አደጋ ላይ መውደቁ ተዘግቦ ነበር፡፡